Armentièreseko gudua

Armentièreseko gudua (Lilleko gudua ere deitua) 1914ko urrian gertatu zen, Frantzia iparraldean zehar mugitzen ari ziren indar alemaniar eta franko-britainiarren artean. Armaden arteko ahaleginetan, aurkariaren iparreko hegala inguratzeko nahian, Itsasorako Lasterketa hasi zen, Lehen Mundu Gerrako Mendebaldeko Fronteko mugimendu gerraren azken fasea. Britaniar Armada Espedizionarioaren tropak (BAE-BEF)  Aisneko frontetik iparraldera joan ziren urriaren hasieran, jarraian Frantziako tropekin batera hegoalderantz erasoa hasi zuten, Alemaniako Inperioaren zalditeria eta Jäger infanteria Lillerantz bultzatuz, urriaren 19ra arte. Alemaniar VI. Armadako infanteria urrian iritsi zen bertara, egoera baretzeko asmoz.

VI. Armadak urriaren amaieran Arras iparraldetik erasoei ekin zien, Armentièreserantz, non Douve ibaiaren iparrean, Lys ibaitik haratago, BAEren III. Armada-Gorputza kokatuta zegoen. Eraso oso gogorra izan zen, eta bi aldeek galera latzak jasan zituzten. Alemaniarrek britainiarrak zenbait alditan atzera egitera behartu zituzten, baina azken hauek Armentières bera mantentzea lortu zuten. III. Armada-Gorputzaren defentsa etsigarria izan zen, baina britainiar eta frantziar errefortzuekin lerroa egonkortu zen amaieran. Lilleko inguruan egindako erasoa hasiera batean garrantzitsuena izan bazen ere, Alemaniako 4. armadak Ypres eta Yser ibaiaren inguruan egindako erasoaldia alemaniarren ahalegin nagusia bihurtu zen jarraian. VI. armadaren erasoak urriaren amaieran intentsitate gutxiagoz egin ziren, eta azaroan gutxitzen joan ziren orokorrean, gelditu arte.

Flandriako kanpainiaren amaierarekin frontea egonkortu zen guztiz. Bai Aliatuek bai Alemaniak bestea inguratzeko aukera galdu zuten, eta hurrengo hiru urteko lubaki-gerrari hasiera eman zioten.

 Erreferentziak 

 Kanpo estekak 

Kategoria:Lehen Mundu Gerrako guduak
Kategoria:1914ko gatazkak
Kategoria:Mendebaldeko Frontea Lehen Mundu Gerran
Kategoria:Erresuma Batuak parte hartutako guduak
Kategoria:Alemaniak parte hartutako guduak
Kategoria:Alemaniak parte hartutako Lehen Mundu Gerrako guduak
Kategoria:Erresuma Batuak parte hartutako Lehen Mundu Gerrako guduak